Opis: GRB

**REPUBLIKA HRVATSKA**

**VA RAŽDINSKA ŽUPANIJA**

**OPĆINA CESTICA**

**Općinsko vijeće**

KLASA: 024-02/22-01/25

URBROJ: 2186-3-02-22-1

Cestica, 20.12.2022.

Na temelju članaka 7., 12. i 13. Zakona o ustanovama (Narodne novine, broj 76/93., 29/97., 47/99., 35/08. i 127/19), članaka 7. Zakona o predškolskom odgoju i obrazovanju (Narodne novine, broj 10/97., 107/07., 94/13., 98/19 i 57/22 .) te članka 28. Statuta Općine Cestica (Službeni vjesnik Varaždinske županije, broj 13/21), Općinsko vijeće Općine Cestica na 11. sjednici održanoj dana 20. prosinca 2022. godine donijelo je

**O D L U K U**

**o osnivanju Javne ustanove za predškolski odgoj i obrazovanje - Dječji vrtić Cestica**

**OPĆE ODREDBE**

**Članak 1.**

Ovom Odlukom osniva se Javna ustanova za predškolski odgoj i obrazovanje pod nazivom: Dječji vrtić Cestica (u daljnjem tekstu: Dječji vrtić Cestica).

Sjedište Dječjeg vrtića Cestica je u Cestici, Dravska 2a, 42208 Cestica.

**Članak 2.**

Osnivač Dječjeg vrtića Cestica je Općina Cestica OIB: 92031563169, sa sjedištem u Cestici, Dravska 1a, 42208 Cestica.

**Članak 3.**

Djelatnost Dječjeg vrtića Cestica predškolski je odgoj i obrazovanje te skrb o djeci rane i predškolske dobi od navršenih šest mjeseci života do polaska u školu.

Dječji vrtić Cestica je Javna ustanova koja djelatnost predškolskog odgoja i obrazovanja obavlja kao javnu službu.

**Članak 4.**

U okviru svoje djelatnosti Dječji vrtić Cestica će ostvarivati:

* redovite programe njege, odgoja, naobrazbe, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* programe za djecu rane i predškolske dobi s teškoćama u razvoju,
* programe za darovitu djecu rane i predškolske dobi,
* programe predškole,
* programe ranog učenja stranih jezika i druge programe umjetničkog, kulturnog, vjerskog i sportskog sadržaja,
* druge programe u skladu s potrebama djece i zahtjevima roditelja, a sve sukladno odredbama Zakona o predškolskom odgoju i obrazovanju te Državnom pedagoškom standardu predškolskog odgoja i obrazovanja.

**Članak 5.**

Osnivač Dječjeg vrtića Cestica osigurava prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog odgoja i obrazovanja.

Prostor za obavljanje djelatnosti Dječjeg vrtića Cestica u vlasništvu je Općine Cestica.

Osnivač će osigurati opremu iz sredstava Proračuna Općine Cestica.

**Članak 6.**

Osnivač će osigurati potreban broj odgojno-obrzovnih i ostalih radnika potrebnih za obavljanje djelatnosti Dječjeg vrtića Cestica.

**UPRAVLJANJE DJEČJIM VRTIĆEM CESTICA**

**Članak 7.**

Dječjim vrtićem Cestica upravlja Upravno vijeće.

Upravno vijeće ima pet članova, od kojih tri člana Upravnog vijeća imenuje osnivač Dječjeg vrtića Cestica iz reda javnih radnika, jednog člana biraju roditelji djece korisnika usluga, a jedan član bira se tajnim glasovanjem iz reda odgojitelja i stručnih suradnika Dječjeg vrtića Cestica.

Mandat članova Upravnog vijeća traje četiri godine.

Sastav i broj članova Upravnog vijeća, način izbora odnosno imenovanje njegovih članova, način rada i donošenja odluka utvrđuje se aktom o osnivanju i Statutom Dječjeg vrtića Cestica.

Upravno vijeće osim prava i obveza utvrđenih Zakonom o ustanovama:

* odlučuje o stjecanju, opterećivanju i otuđivanju nekretnina Dječjeg vrtića Cestica pod uvjetima propisanim aktom o osnivanju i Statutom Dječjeg vrtića Cestica, uz suglasnost Osnivača,
* predlaže Osnivaču statusne promjene Dječjeg vrtića Cestica,
* predlaže Osnivaču promjenu naziva Dječjeg vrtića Cestica,
* odlučuje o upisu djece i o mjerilima upisa, uz suglasnost Osnivača,
* odlučuje o zasnivanju i prestanku radnog odnosa na prijedlog ravnatelja Dječjeg vrtića Cestica sukladno odredbama Zakona,
* donosi statut i pravilnik o unutarnjem ustrojstvu i načinu rada Dječjeg vrtića Cestica, uz prethodnu suglasnost Osnivača,
* donosi kurikulum Dječjeg vrtića Cestica sukladno odredbama Nacionalnog kurikuluma za predškolski odgoj i obrazovanje,
* donosi godišnji plan i program rada,
* obavlja i druge poslove utvrđene Zakonom, aktom o osnivanju i Statutom Dječjeg vrtića Cestica.

**RAVNATELJ**

**Članak 8.**

Ravnatelj je poslovni i stručni voditelj Dječjeg vrtića Cestica.

Za ravnatelja može biti imenovana osoba koja ispunjava uvjete za odgojitelja ili stručnog suradnika te ima najmanje 5 godina radnog staža u djelatnosti predškolskog odgoja.

Ravnatelj se bira na temelju javnog natječaja koji raspisuje Upravno vijeće Dječjeg vrtića Cestica u skladu sa Zakonom i Statutom.

Ravnatelja imenuje i razrješava osnivač Dječjeg vrtića Cestica, na prijedlog Upravnog vijeća Dječjeg vrtića Cestica.

Ravnatelj se imenuje na vrijeme od četiri godine. Ista osoba može biti ponovno imenovana.

Uz poslove utvrđene Zakonom o ustanovama, ravnatelj:

* predlaže kurikulum Dječjeg vrtića Cestica kojim se utvrđuje program, namjena programa, nositelji programa, način ostvarivanja programa, vremenik aktivnosti programa i način vrednovanja,
* predlaže godišnji plan i program rada,
* brine se za provođenje odluka Upravnog vijeća, Odgojiteljskog vijeća i drugih tijela,
* obavlja i druge poslove utvrđene aktom o osnivanju i Statutom Dječjeg vrtića Cestica.

**Članak 9.**

Do imenovanja ravnatelja, Osnivač za privremenog ravnatelja imenuje Gabrielu Kos, OIB : 78423390582 iz Cestice, Varaždinska 47, 42208 Cestica.

Privremeni ravnatelj ovlašten je pod nadzorom Osnivača obaviti pripreme za početak rada Dječjeg vrtića Cestica, a posebno pribaviti potrebne dozvole za početak rada te podnijeti prijavu za upis u sudski registar ustanova.

**ODGOJITELJSKO VIJEĆE**

**Članak 10.**

Stručno tijelo Dječjeg vrtića Cestica je Odgojiteljsko vijeće.

Odgojiteljsko vijeće čine svi odgajatelji, stručni suradnici i zdravstveni radnici koji ostvaruju program predškolskog odgoja u Dječjem vrtiću Cestica.

Odgojiteljsko vijeće sudjeluje u utvrđivanju plana i programa rada Dječjeg vrtića Cestica, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene Zakonom, aktom o osnivanju i Statutom Dječjeg vrtića Cestica.

Djelokrug i način rada Odgojiteljskog vijeća pobliže se uređuje Statutom Dječjeg vrtića Cestica.

**RADNICI DJEČJEG VRTIĆA**

**Članak 11.**

U Dječjem vrtiću Cestica na poslovima njege, odgoja i obrazovanja, socijalne i zdravstvene zaštite te skrbi o djeci radit će sljedeći odgojno-obrazovni radnici:

- odgojitelj stručni suradnik (pedagog, psiholog, logoped ili rehabilitator) te

- medicinska sestra kao zdravstvena voditeljica.

Osim odgojno- obrazovnih radnika iz stavka 1. ovog članka, u Dječjem vrtiću Cestica radit će i druge osobe koje obavljaju administrativno- tehničke i pomoćne poslove.

Odgojno-obrazovni radnici u Dječjem vrtiću Cestica moraju imati odgovarajuću vrstu i razinu obrazovanja, položeni stručni ispit te utvrđenu zdravstvenu sposobnost za obavljanje poslova iz stavka 1. ovog članka.

**SREDSTVA ZA RAD I IMOVINA DJEČJEG VRTIĆA**

**Članak 12.**

Za obavljanje djelatnosti Dječjeg vrtića Cestica sredstva će se osiguravati:

- iz sredstava Osnivača (proračuna Općine Cestica),

- uplata roditelja djece korisnika usluga,

- donacija i drugih zakonom dopuštenih izvora.

Sredstva za rad koja su pribavljena od Osnivača, stečena pružanjem usluga ili su pribavljena iz dugih izvora u skladu sa zakonom čine imovinu Dječjeg vrtića Cestica.

Ako u obavljanju svoje djelatnosti Dječji vrtić Cestica ostvari dobit, ta se dobit upotrebljava isključivo za obavljanje i razvoj djelatnosti Dječjeg vrtića Cestica, u skladu s ovom Odlukom i statutom Dječjeg vrtića Cestica.

**Članak 13**.

Za osnivanje i početak rada Dječjeg vrtića Cestica Osnivač će osigurati novčana sredstva i vlastiti prostor te odgovarajuću opremu i didaktička sredstva sukladno standardima i normativima propisanim Državnim pedagoškim standardom predškolskog odgoja i obrazovanja.

**Članak 14.**

U pravnom prometu Dječji vrtić Cestica odgovara cjelokupnom svojom imovinom.

Osnivač solidarno i neograničeno odgovara za obveze Dječjeg vrtića Cestica te je dužan pokriti manjak prihoda u njegovom poslovanju.

Dječji vrtić Cestica ne može bez suglasnosti Osnivača steći, opteretiti ili otuđiti nekretninu i drugu imovinu čija je vrijednost veća od 20.000,00 kuna.

O stjecanju, opterećivanju ili otuđenju nekretnine ili druge imovine vrijednosti do 20.000,00 kuna odlučuje Upravno vijeće.

**MEĐUSOBNA PRAVA I OBVEZE DJEČJEG VRTIĆA I OSNIVAČA**

**Članak 15.**

Dječji vrtić Cestica je dužan:

* obavljati djelatnost za koju je osnovan,
* najmanje jednom godišnje izvijestiti Osnivača o radu i poslovanju,
* vršiti upis djece u Dječji vrtić Cestica,
* dostaviti Statut na suglasnost Osnivaču,
* pravovremeno izvršavati obveze koje ima sukladno Zakonu, općim aktima i odlukama Osnivača.

Osnivač se obvezuje:

* da će Dječjem vrtiću Cestica redovito osiguravati potrebna financijska sredstva,
* da svojom aktivnošću neće remetiti poslovanje Dječjeg vrtića Cestica,
* da će Dječjem vrtiću Cestica pružati stručnu i drugu potrebitu pomoć u vezi s poslovanjem.

**Članak 16.**

Na međusobna prava i obveze Osnivača i Dječjeg vrtića Cestica koja nisu uređena ovom Odlukom primjenjivat će se odredbe Zakona o ustanovama, Zakona o predškolskom odgoju i obrazovanju te drugih propisa koji se odnose na djelatnost predškolskog odgoja i obrazovanja.

**AKTI DJEČJEG VRTIĆA CESTICA**

**Članak 17.**

Dječji vrtić Cestica ima Statut i druge opće akte.

Statut Dječjeg vrtića Cestica donosi Upravno vijeće uz prethodnu suglasnost Osnivača. Drugi opći akti donose se na način utvrđen Statutom.

Statutom Dječjeg vrtića Cestica pobliže se uređuju ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme Dječjeg vrtića Cestica, javnost rada te druga pitanja važna za obavljanje djelatnosti i poslovanja Dječjeg vrtića Cestica.

Pravilnikom o unutarnjem ustrojstvu i načinu rada Dječjeg vrtića Cestica pobliže se uređuje unutarnje ustrojstvo te način obavljanja djelatnosti Dječjeg vrtića Cestica kao javne službe.

Statut i Pravilnik o unutarnjem ustrojstvu i načinu rada Dječjeg vrtića Cestica kao javne službe donosi Upravno vijeće uz prethodnu suglasnost Osnivača.

Dječji vrtić Cestica ima i druge akte u skladu sa Zakonom, aktom o osnivanju i Statutom Dječjeg vrtića Cestica.

**ZAVRŠNE ODREDBE**

**Članak 18.**

Dječji vrtić Cestica osniva se na neodređeno vrijeme.

Dječji vrtić Cestica počinje s radom stjecanjem uvjeta za osnivanje i početak rada te upisom u sudski registar ustanova, u skladu sa Zakonom.

Dječji vrtić Cestica može prestati s radom pod uvjetima i na način utvrđen Zakonom o ustanovama i Zakonom o predškolskom odgoju i obrazovanju.

**Članak 19.**

Upravno vijeće donijet će Statut u roku od 30 dana od dana donošenja rješenja o upisu Dječjeg vrtića Cestica u Sudski registar.

**Članak 20.**

Ova Odluka stupa na snagu osmog dana od dana objave u „Službenom vjesniku Varaždinske županije“.

PREDSJEDNIK OPĆINSKOG VIJEĆA

Darko Majhen, mag.pol.